Lærerveiledning: Skriv for Liv 2022

Kjære lærer

Denne veiledningen er utarbeidet for deg som ønsker å gjennomføre undervisningsopplegget «Skriv for Liv» med din klasse. Årets undervisningsopplegg setter søkelys på menneskerettighetstemaene *ytringsfrihet* og *retten til protest.* Opplegget består av oppgaver om spesifikke individer som er utsatt for menneskerettighetsbrudd i noen utvalgte land og en brevskrivingsaktivitet hvor elevene kan skrive brev til disse individene. Vi oppfordrer elevene til å være kreative og personlige i sine brev da disse vil sendes til de utvalgte individene som kjemper for sine menneskerettigheter. Ved å delta på vår brevskrivingskonkurranse kan din klasse vinne et foredrag fra Amnesty International og pizza til hele klassen!

Undervisningen omhandler fire individer fra forskjellige deler av verden som har fått sine menneskerettigheter krenket. Det er laget undervisningsopplegg til hvert individ. Du velger selv om du ønsker å velge ut ett av oppleggene eller om du ønsker å gjennomføre et større opplegg som tar for seg alle fire individenes saker. Gjennom å løfte frem individuelle saker og belyse myndigheters mangel på hensyn til menneskerettighetene vil vi kunne føre frem systematisk endring i landene hvor individene kommer fra. På den måten vil innsatsen som gjøres for disse individene ha en vedvarende effekt og komme hele samfunnet til gode. Dette kan dine elever bidra til!

Undervisningsopplegget består av:

1. Menneskerettighetene (elevoppgaver) 10 min

2. Årets saker (elevoppgaver) 35-45 min

3. Brevskriving (aktivitet) 35-45 min

Praktisk informasjon:  
Dette opplegget egner seg godt som en tverrfaglig undervisningsaktivitet da brevene skal skrives på engelsk, evt. på spansk (én av årets SFL saker handler om en cubansk mann med spansk som morsmål og kan skrives til enten på engelsk eller på spansk).

Aktuelle fag:

• Samfunnsfag

• Samfunnskunnskap

• Engelsk

• Spansk

• Programfag med fokus på menneskerettigheter

Gjennomføring:

Bestem på forhånd om du ønsker å bruke én av årets saker som hele klassen jobber med, eller om elevene selv skal få velge hvilke saker de ønsker å engasjere seg for. Opplegget kan også brukes til en fagdag hvor hele klassen får jobbe med alle sakene. I tillegg har vi lagt ved et forslag til hvordan oppleggene kan brukes som omvendt julekalender, med én luke per uke.

Materiale:

* Ark, penner og fargeblyanter for brevskriving.
* Alle elevene må ha tilgang til PC for å gjennomføre dette opplegget.

Tidsbruk:

**Enkelt undervisningsopplegg:** ca. 2 skoletimer per opplegg.

**Fagdag:** Bruk gjerne alle oppleggene på en fagdag. Vi anbefaler da å vise dokumentaren [Kjære Moses](https://www.youtube.com/watch?v=Vkd5p5Mfn6E&t=998s) på begynnelsen av dagen som et eksempel på vellykket aktivisme. Da vil hele opplegget med alle sakene og brevskrivingsaktiviteter ta ca. 5,5 skoletimer.

\*Dersom man bruker alle oppleggene til fagdag er det verdt å merke at Del 1 (innføring i menneskerettighetenes historie) kun skal gjennomføres én gang.

**Alternativ fremgangsmåte - omvendt julekalender:**

Hvorfor ikke sette fokus på menneskerettighetene hele måneden? I omvendt julekalender kan dine elever gjennomføre ett undervisningsopplegg hver uke mellom uke 46 og uke 49. På den måten får de skrevet brev til alle Skriv for Liv kandidatene. Siste luken åpnes i uke 49, som er samme uken som FN markerer menneskerettighetsdagen (10. desember).

Elevaktivitet:

Gjennom refleksjonsoppgavene vil elevene jobbe med menneskerettighetsspørsmål og bli kjent med hvilke rettigheter de har som individer. Gjennom brevskriving vil elevene aktivt bruke sine demokratiske rettigheter samt få en bedre forståelse for hvordan demokratiet fungerer og hvordan de selv kan påvirke verdenssamfunnet. Både elevoppgavene og brevskrivingen er utarbeidet med formål om å gi elevene forståelse for og erfaring med å være aktive medborgere.

Tverrfaglige tema:

✓ Demokrati og medborgerskap: Elevene skal lære om og bruke demokratiske prinsipper som ytringsfrihet og menneskerettigheter – elevene deltar aktivt i demokratiske prosesser gjennom brevskriving.

✓ Bærekraftig utvikling: Elevene får innblikk i forholdet mellom sosiale, økonomiske og miljømessige hensyn.

✓ Folkehelse og livsmestring: Elevene utfordres til å reflektere over kandidatenes liv, og effekten av deres menneskerettighetssituasjon opp mot sitt eget liv i norsk samfunn.

Relevante kompetansemål:

**Samfunnsfag (etter 10. trinn)**

- Reflektere over hvordan mennesker har kjempet og kjemper for endringer i samfunnet og samtidig har vært og er påvirket av geografiske forhold og historisk kontekst.

- Reflektere over hvilke aktører som har makt i samfunnet i dag, og hvordan disse grunngir standpunktene sine

- Beskrive sentrale lover, regler og normer og drøfte hvilke konsekvenser brudd på disse kan ha for den enkelte og for samfunnet på kort og lang sikt

**Samfunnskunnskap (etter 2. vgs)**

- Vurdere hvordan utøvelse av makt påvirker enkeltpersoner og samfunn.

- Gjøre greie for grunnlaget for menneskerettighetene og utforske og gi eksempel på brudd på menneskerettighetene.

- drøfte sammenhengen mellom økonomisk vekst, levestandard og livskvalitet i et globalt og børekraftig perspektiv.

-reflektere over hva det innebærer å være medborger, og sammenligne korleis politiske system er organiserte i forskjellige land og område

**Engelsk (etter 10. trinn)**

- uttrykke seg med flyt og sammenheng med et variert ordforråd og idiomatiske uttrykk tilpasset formål, mottaker og situasjon

- skrive formelle og uformelle tekster, inkludert sammensatte, med struktur og sammenheng som beskriver, forteller og reflekterer tilpasset formål, mottaker og situasjon

**Engelsk (etter 2. vgs)**

- Bruke ulike fagspesifikke tekster på engelsk med tema fra andre fag, som utgangspunkt for egen språklæring og faglig refleksjon.

- Reflektere over innflytelsen til og bruken av det engelske språket i informasjons- og meningsutveksling globalt.

**Internasjonal engelsk:**

- Bruke situasjonstilpasset språk i sosiale, faglige og interkulturelle sammenhenger.

- Drøfte noen internasjonale og globale utfordringer.

**Samfunnsfaglig engelsk:**

- Bruke et rikt og nyansert ordforråd til å kommunisere om samfunnsfaglige emner.

- Bruke hensiktsmessig og situasjonstilpasset språk i ulike muntlige og skriftlige sjangrer.

- Oppsummere, kommentere og diskutere ulike synspunkter på samfunnsspørsmål.

**Spansk (fremmedspråk nivå 1-2)**

Nivå 1:

- Skrive enkle tekster om dagligliv og opplevelser som forteller, beskriver og informerer, med og uten hjelpemidler.

- Utforske og beskrive levemåter, tradisjoner og geografi i områder der språket snakkes, og se sammenhenger med egen bakgrunn.

Nivå 2:

- Skrive ulike teksttyper om personlige og faglig relevante emner, og uttrykke og begrunne egne meninger, med og uten hjelpemidler.

- Utforske og gjøre rede for mangfold, samfunnsforhold og historiske hendelser i områder der språket snakkes, og se sammenhenger med egen bakgrunn.

**Del 1: Hva er skriv for liv?**

Amnesty lager varierte undervisningsopplegg som gir elever innsikt i menneskerettighetene og menneskerettighetsbruddene som spesifikke individer er utsatt for i ulike deler av verden. Undervisningsopplegget inneholder også en brevskrivingsaktivitet etter at elevene har blitt kjent med disse individene. Da skal elevene skrive solidariske brev til dem som er utsatt for menneskerettighetsbrudd.

[Les mer om Skriv for Liv](https://amnesty.no/skrivforliv)

**Del 2: Årets saker**

I år har Amnesty International Norge valgt ut fire saker som vi oppfordrer elever til å utforske og engasjere seg i. Sakene handler om Shahnewaz Chowdhury, ingeniør og miljøaktivist fra Bangladesh, Aleksandra (Sasha) Skochilenko, musiker og aktivist fra Russland, Luis Manuel Otero Alcantára, kunstner og aktivist fra Cuba, og Netsai Marova, studentaktivist fra Zimbabwe.

Shahnewaz Chowdhury (Fokus: ytringsfrihet)  
Undervisningsopplegget om Shahnewaz finner du [her](https://amnesty.no/skriv-liv-shahnewaz)

Aleksandra (Sasha) Skochilenko (Fokus: ytringsfrihet)  
Undervisningsopplegget om Aleksandra finner du [her](https://amnesty.no/skriv-liv-aleksandra)

Luis Manuel Otero Alcantára (Fokus: retten til protest)  
Undervisningsopplegget om Luis Manuel finner du [her](https://amnesty.no/skriv-liv-luis-manuel)

Netsai Marova (Fokus: retten til protest)  
Undervisningsopplegget om Netsai finner du [her](https://amnesty.no/skriv-liv-netsai)

**Del 3: Brevskriving**

Etter at elevene har jobbet med oppgaver til årets saker skal de begynne å skrive brev. Man kan skrive solidaritetsbrev til de aktuelle kandidatene, disse leveres av Amnestys kontakter, eller man kan skrive protestbrev til myndighetene i de aktuelle landene.

Tips til hvordan skrive solidaritetsbrev finner du [her](https://amnesty.no/for-aktivister/skriv-solidaritetsbrev).

Brevene sendes til våre kontorer. De kan også sendes digitalt. Adressen finner dere på nettsiden til undervisningsopplegget. Vi samler alle bidragene og sender dem videre til de aktuelle mottakerne. Husk å legge ved følgeskjemaet med informasjon om hvilken skole dere er, hvor mange som har deltatt og hvilken sak det gjelder. Merk konvolutten/e-posten med navn på personen dere skriver for.

God brevskriving!